Daûr dal ultin rapuart publicât de ONG serbe “Napredni Klub” lis comunitâts serbis che a vivin fûr dal stât serp a vivin dispès in condizions di discriminazion. Cundut de organizazion federâl dal paîs, intal rapuart si declare che lis comunitâts serbis de Bosgne no gjoldin dai stes dirits dai cravuats e dai bosgnacs. In Montenegro, là che i serps a son un tierç de popolazion, il lôr status tant che minorance nazionâl nol è stât ancjemò regolât e no gjoldin di une rapresentance istituzionâl proporzionade. In Slovenie, invezit, no ur ven ricognossût il status di comunitât nazionâl autoctone. Simpri daûr dal rapuart, i serps che a vivin in Romanie e in Ongjarie a riscjin la assimilazion, intant che chei de Macedonie no varessin plene libertât di religjon. In Albanie, invezit, no si rive nancje a savê il numar dai serps che a vivin inta chel paîs. La ONG serbe e invide, duncje, il guvier di Belgrât di ocupâsi cun plui atenzion de situazion dai serps che a vivin fûr dai confins di stât.
Font: BalkanInsight, 05/08/09
fur_Latn fra_Latn